মাস তিনেক আগে থেকেই বিক্রম বুঝতে পেরেছিলেন, তাঁরই নামে গজিয়ে উঠছে ফেক অ্যাকাউন্টগুলো।
কিন্তু এই দিকটা ভেবে দেখার মতো মানসিক অবস্থা ছিল না তাঁর। 
অগস্ট মাসে তাঁর করা অভিযোগের ভিত্তিতে পুলিস সদ্য গ্রেফতার করেছে এক যুবককে।  
এখনও ২০-২২ টা অ্যাকাউন্ট সক্রিয় আছে বিক্রম চ্যাটার্জির নামে। 
বাকি অ্যাকাউন্টগুলোর জন্যে কী ব্যবস্থা নিচ্ছেন বিক্রম?
‘‘অবাক হয়েছিলাম জানতে পেরে যে, ধরা পড়েছে যে ব্যক্তি, সে মাত্র ২১-২২ বছর। কিন্তু এমনই পরিকল্পনামাফিক সে ক্ষতিকর কাজগুলো করে চলেছে যে কমবয়সি মেয়েরা সহজেই ফাঁদে পা দেবে! আমি শুধু পুলিশকে অনুরোধ করেছি যাতে অন্তত, এটা তাকে বোঝানো যায় যে কত বড় অন্যায় করেছে সে।’’ ফোনে এবেলা.ইনকে জানালেন বিক্রম, ‘‘বাকি অ্যাকাউন্টগুলোও খতিয়ে দেখতে বলেছি। আমি জানি প্রত্যেকটা অ্যাকাউন্ট ক্ষতিকারক নয়। অনেকেই আছেন যাঁরা হয়ত আমার কাজের অনুরাগী বলে নিজের নামের বদলে আমার নাম ব্যবহার করছে। তাদের শাস্তি হোক আমি চাই না। কিন্তু এটাও জানাতে চাই যে, এভাবে কারওর নাম ব্যবহার করাটা আইনসম্মত নয়।’’
এই মুহূর্তে বিক্রমের একটি নিজস্ব ফেসবুক অ্যাকাউন্ট ও একটি ফেসবুক পেজ আছে। বাকি সবই ভুয়ো।